ફિલ્મમાં સલમાન ખાન ડબલ રોલ કરે છે, પ્રેમ અને વિજય. પ્રેમ રાજકુમાર છે અને તેનાં મૅરેજ મૈથિલી સાથે થવાનાં છે. પ્રેમ માટે પોતાની ફૅમિલી સૌથી પહેલાં છે. બે બહેન અને કઝિન નિરંજન માટે તે હંમેશાં તમામ દરવાજા ખુલ્લા રાખે છે, પણ સંપત્તિ કોઈકના ને કોઈકના મનમાં ઝેર વાવવાનું કામ કરતી રહે છે. પ્રેમ સાથે પણ એવું જ બને છે. અનાયાસ એક દિવસ પ્રેમનો ઍક્સિડન્ટ થાય છે અને પ્રેમની બગી ખાઈમાં પડે છે. વજ્રાઘાત જેવા આ સમાચારને સૌકોઈ પચાવી શકે એ પહેલાં જ બધાને ઝાટકો લાગે છે અને પ્રેમ તેમની સામે આવીને ઊભો રહી જાય છે. હકીકત એ છે કે હવે ઘરમાં પ્રેમ નહીં પણ વિજય દાખલ થયો છે. પ્રેમની બોલી બોલતા પ્રેમને બદલે વિજયનું કામકાજ ૧૯૭૦ના ઍન્ગ્રી યંગ મૅન જેવું છે. તેને તો લાત અને મુક્કાની બોલી જ આવડે છે. હવે નવી જગ્યાએ વિજયે પ્રેમ બનીને રહેવાનું છે એટલું જ નહીં, ઘરમાં સૌકોઈને વિશ્વાસ પણ અપાવવાનો છે કે તે જ પ્રેમ છે. ફિલ્મનું મ્યુઝિક હિમેશ રેશમિયાએ આપ્યું છે.